Broj: 711-I-1544-M-333/22-02-24

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božići Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marka Primorca, ministra financija**,za davanjem mišljenja Povjerenstva,na 181. sjednici održanoj dana 28. srpnja 2022.g. daje sljedeće

**MIŠLJENJE**

1. **Na temelju članka 17. stavka 3. ZSSI-a, obveznik Marko Primorac, ministar financija, može za vrijeme obnašanja navedene dužnosti na Ekonomskom fakultetu Sveučilišta u Zagrebu obavljati znanstveno-istraživačke i edukacijske poslove, na radnom mjestu izvanredni profesor, te za to primati naknadu.**
2. **Na temelju članka 17. stavka 4. ZSSI-a, obveznik Marko Primorac dužan je u imovinskoj kartici koju podnosi Povjerenstvu prijaviti prihode stečene od obavljanja poslova iz točke I. izreke.**

Obrazloženje

Zahtjev za davanjem mišljenja Povjerenstva podnio je Marko Primorac, ministar financija. U knjigama ulazne pošte Povjerenstva zahtjev je zaprimljen 5. svibnja 2022. pod poslovnim brojem 711-U-6846-M-333/22-01-3, povodom kojeg se vodi predmet broj M-333/22.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona. Uvidom u Registar obveznika koji ustrojava i vodi Povjerenstvo utvrđeno je da Marko Primorac obnaša dužnost ministra financija od 15. srpnja 2022.g. Stoga je Marko Primorac, povodom obnašanja navedene dužnosti, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi da je 15. srpnja 2022. imenovan na dužnost ministra financija rješenjem Vlada Republike Hrvatske, klasa: 080-02/22-01/119, urbroj: 50301-15/28-22-05 te da je do stupanja na dužnost, sukladno ugovoru u radu od 13. svibnja 2021., obavljao poslove izvanrednog profesora na Katedri za financije iz kolegija „Javne financije“, Lokalne financije“, „Upravljanje javnim dugom“ i „Upravljanje financijama u javnom sektoru“ na hrvatskom te „Public Finance“ na engleskom jeziku „ Ekonomskog fakulteta Sveučilišta u Zagrebu.

Obveznik u zahtjevu također navodi da je člankom 61. Zakona o radu („Narodne novine“, 93/14., 127/17. i 98/19.) propisano da radnik koji radi u punom radnom vremenu može sklopiti ugovor o radu s drugim poslodavcem u najdužem trajanju do osam sati tjedno, odnosno do sto osamdeset sati godišnje, samo ako je poslodavac, odnosno poslodavci s kojima radnik već prethodno ima sklopljen ugovor o radu, radniku za takav rad dali pisanu suglasnost.

Također navodi da je člankom 103. stavkom 5. Zakona o znanstvenoj djelatnosti i visokom obrazovanju („Narodne novine,, broj 123/03., 198/03., 105/04., 174/04., 02/07., 46/07., 45/09., 63/11., 94/13., 139/13., 101/14., 60/15. i 131/17) propisano da nastavnik ili znanstvenik tijekom obavljanja javne dužnosti na koju je imenovan ili izabran, odnosno radi čijeg je obavljanja sklopio odgovarajući ugovor, može obavljati nastavu i baviti se znanstvenim radom na visokom učilištu ili drugoj znanstvenoj organizaciji zaključenjem odgovarajućeg ugovora s visokim učilištem ili drugom znanstvenom organizacijom.

Obveznik traži mišljenje Povjerenstva može li za vrijeme obnašanja dužnosti ministra financija temeljem ugovora o radu za obavljanje dopunskog rada na Ekonomskim fakultetu Sveučilišta u Zagrebu, uz naknadu obavljati znanstveno-istraživačku i edukacijsku djelatnost, na radnom mjestu izvanredni profesor u najdužem trajanju do 8 sati tjedno.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje, pored drugih navedenih, znanstvene, istraživačke te edukacijske djelatnosti.

Sukladno članku 17. stavku 4. ZSSI-a obveznici su dužni prijaviti Povjerenstvu primitke iz stavaka 2. i 3. ovoga članka.

Iz sadržaja zahtjeva za mišljenjem proizlazi da je obveznik Marko Primorac prije stupanja na dužnost ministra financija bio zaposlen na Ekonomskom fakultetu Sveučilišta u Zagrebu na radnom mjestu izvanredni profesor, na kojem je obavljao znanstveno-istraživačku te edukacijsku djelatnost.

Obzirom da za obavljanje ovih poslova za vrijeme obnašanja javne dužnosti iz članka 3. ZSSI-a, sukladno odredbi članka 17. stavka 3. ZSSI-a, nije potrebno pribaviti prethodno odobrenje Povjerenstva, obveznik Marko Primorac može za vrijeme obnašanja navedene dužnosti obavljati predmetne poslove u navedenom trajanju i za to primati naknadu.

Povjerenstvo ukazuje obvezniku da je temeljem članka 17. stavka 4. ZSSI-a dužan u imovinsku karticu prijaviti Povjerenstvu prihode stečene od obavljanja navedenih poslova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marko Primorac, elektroničkom dostavom
2. Objava na internetskoj stranici Povjerenstva
3. Pismohrana